钦定古今图书集成/明伦汇编/官常典/第200卷 > 窦德元
## 钦定古今图书集成/明伦汇编/官常典/第200卷 > 窦德元

按《唐书窦威传》，“威从孙德元，隋大业中起家国学生。
祖照，尚周文帝义阳公主，封钜鹿郡公。父彦袭爵，终
隋西平太守。兄德明，师事陈留王孝逸，通知文史。汉
王谅反，遣将綦良攻黎州。德明年十八，募士五千，号
令严整，倍道击贼，破之。以功擢累齐王府属。坐事免。
高祖兵叩长安，而宗室孝基、神符、道宗及窦诞、赵慈”
景等并系狱。隋将卫文昇、阴世师欲杀之，德明谏曰：
“罪不在此，杀之无伤于彼，祗取怨焉，不如纵之。”乃止。
长安平，谒高祖，终不自言，时称长者。拜考功郎中，从
秦王击王世充，封显武男。历常、爱二州刺史，卒。德元
始为高祖丞相府干牛，历太宗时，不甚显。高宗以旧
臣自殿中少监为御史大夫，岁中迁司元太常伯。时
帝又以源直心为奉常正卿，刘祥道为司刑太常伯，
上官仪为西台侍极，郝处俊为太子左中护，凡十馀人，皆帝自择，以示宰相李𪟝等皆顿首谢。麟德初，进
检校左相，勤职约己，天子尝临朝，咨其清素，加以赐
赉。居位数年，赞图封禅事，与李𪟝皆为使。帝次濮阳，
问古谓帝，丘德元不能对，许敬宗具道其然，帝称善。
敬宗自矜于人，德元知不为忤，众服其量。礼成，进爵
二级。以弟德远未及爵，愿分封。诏可。故德元封钜鹿
男，德远乐安男。德元迎时取合，未尝有过，然无它补
益。卒，年六十九，赠光禄大夫、幽州都督，谥曰恭。